
ŠAKIŲ RAJONO SAVIVALDYBĖS TARYBA
SPRENDIMAS
DĖL RAJONO SAVIVALDYBĖS TARYBOS ETIKOS KOMISIJOS NUOSTATŲ TVIRTINIMO
2009 m. liepos 30 d. Nr. T-257
Šakiai 

Savivaldybės taryba, vadovaudamasi Lietuvos Respublikos Valstybės politikų elgesio kodekso patvirtinimo, įsigaliojimo ir įgyvendinimo įstatymo (Žin., 2006, Nr. 102-3938) 6 str. 1 d. 3 p., Vietos savivaldos įstatymo (Žin., 1994, Nr. 55-1049; 2008, Nr. 113-4290) 6 str. 2 d. 6 p., bei savivaldybės tarybos 2009 m. vasario 26 d.  sprendimu Nr. T-31 patvirtinto savivaldybės tarybos veiklos reglamento 82.6 p., nusprendžia,
1. Patvirtinti rajono savivaldybės tarybos etikos komisijos nuostatus (pridedama).
2. Pripažinti netekusiu galios savivaldybės tarybos 2001 m. birželio 28 d. sprendimą Nr. 121 „Dėl tarnybinės etikos komisijos“.
Meras

    
Juozas Bertašius
PATVIRTINTA
Šakių rajono savivaldybės
tarybos 2009 m. liepos 30 d.
sprendimu Nr. T-257

 RAJONO SAVIVALDYBĖS TARYBOS
ETIKOS KOMISIJOS
N U O S T A T A I

I. BENDROSIOS NUOSTATOS

 1. Rajono savivaldybės tarybos Etikos komisijos nuostatai (toliau – nuostatai) reglamentuoja rajono savivaldybės tarybos Etikos komisijos (toliau – Komisija) tikslus, funkcijas, darbo organizavimo ir sprendimų priėmimo tvarką, teises ir pareigas ir kitus su komisijos veikla susijusius klausimus.


2. Komisija savo darbe vadovaujasi Lietuvos Respublikos Konstitucija, Viešųjų ir privačių interesų derinimo valstybinėje tarnyboje įstatymu (Žin., 2000, Nr. ), rajono savivaldybės tarybos veiklos reglamentu, kitais rajono savivaldybės tarybos sprendimais, šiais nuostatais ir kitais teisės aktais, reglamentuojančiais politikų elgesį, rūpinasi, kad šių teisės aktų būtų tiksliai laikomasi, vadovaujasi Lietuvos žmonių visuotinai priimtomis moralės, etikos ir prigimtinės teisės nuostatomis.
45-170818-431), Valstybės politikų elgesio kodekso patvirtinimo, įsigaliojimo ir įgyvendinimo įstatymu (Žin., 2006, Nr. 102-3938), Vietos savivaldos įstatymo pakeitimo įstatymu (Žin., 2008, Nr. 113-4290), Valstybės tarnybos įstatymu (Žin., 2002, Nr. 
II. KOMISIJOS SUDARYMAS

3. Komisiją savo įgaliojimų laikui sudaro rajono savivaldybės taryba (toliau – Taryba). Komisijos įgaliojimai pasibaigia naujos kadencijos tarybai sudarius naują Komisiją ir paskyrus jos pirmininką.

4. Komisija sudaroma per du mėnesius nuo pirmojo tarybos posėdžio iš vienuolikos narių: tarybos narių ir bendruomenės atstovų. Po vieną kandidatą į Komisijos narius gali siūlyti kiekviena partija, frakcija ar koalicija. Jeigu kandidatų pasiūloma daugiau negu savivaldybės taryba nusprendė skirti į Komisiją, balsuojama ir Komisijos nariais tampa tie kandidatai, kurie surinko daugiausiai balsų. Komisijoje gyvenamųjų bendruomenių atstovai turi sudaryti ne mažiau kaip 1/3 komisijos narių.
Komisijos atsakingojo sekretoriaus pareigas atlieka savivaldybės administracijos direktoriaus paskirtas valstybės tarnautojas, šios funkcijos įrašomos į jo pareigybės aprašymą. Komisijos atsakingasis sekretorius nėra komisijos narys.

5. Komisijos pirmininką skiria savivaldybės taryba mero teikimu iš savivaldybės tarybos narių. Jeigu yra paskelbta tarybos mažuma (opozicija), Komisijos pirmininko kandidatūrą meras teikia tarybos mažumos (opozicijos) siūlymu. 

Tarybos mažuma (opozicija) pirmininko kandidatūrą merui turi pateikti raštu iki komitetų posėdžių dienos. Jeigu nėra paskelbta tarybos mažuma (opozicija), komisijos pirmininką skiria savivaldybės taryba mero siūlymu. Komisijos pirminkas laikomas paskirtu, jei už jo kandidatūrą balsavo išrinktų savivaldybės tarybos narių dauguma.

6. Komisijos pirmininko pavaduotojas, kurio kandidatūrą iš komisijos narių teikia Komisijos pirmininkas,  tvirtinamas Komisijos posėdyje.

III. KOMISIJOS TIKSLAI

7. Komisijos tikslai: 

- vadovaujantis etinėmis nuostatomis ir teisės aktų reikalavimais padėti valstybės politikams ugdyti demokratiškumą, politinę kultūrą, derinti įvairius požiūrius ir įsitikinimus, siekti santarvės, humaniškų tarpusavio santykių; 

- skatinti rajono savivaldybės mero, mero pavaduotojo, Tarybos narių (toliau – valstybės politikai) atsakomybę už savo veiklą ir atskaitomybę visuomenei nagrinėjant klausimus, susijusius su valstybės politikų elgesio viešajame gyvenime principų ir reikalavimų laikymusi, užtikrinant valstybės politikų elgesio kontrolę ir atsakomybę už Valstybės politikų elgesio kodekso (toliau – Kodeksas) nuostatų pažeidimus bei tinkamą Vietos savivaldos įstatyme ir rajono savivaldybės tarybos veiklos reglamente komisijai priskirtų funkcijų vykdymą.

IV. KOMISIJOS FUNKCIJOS

8. Komisija vykdo šias funkcijas:

8.1. prižiūri, kaip savivaldybės tarybos nariai laikosi Vietos savivaldos įstatymo, Valstybės politikų elgesio kodekso, rajono savivaldybės tarybos veiklos reglamento, kitų teisės aktų, reglamentuojančių Tarybos narių veiklą ir elgesį, reikalavimų;

8.2. analizuoja valstybės politikų nedalyvavimo Tarybos, komitetų ir komisijų posėdžiuose ir Vietos savivaldos įstatyme nustatytų pareigų nevykdymo priežastis;

8.3. nagrinėja gautą informaciją dėl valstybės politiko veiklos ar jo viešųjų ir privačių interesų nesuderinamumo;

8.4. nagrinėja savivaldybės bendruomenės narių, valstybės institucijų, gyvenamųjų vietovių bendruomenių ar bendruomeninių organizacijų atstovų siūlymus ir pastabas dėl valstybės politikų veiklos skaidrumo;

8.5. teikia Vyriausiajai rinkimų komisijai siūlymą dėl savivaldybės tarybos nario įgaliojimų nutraukimo, jeigu šis valstybės politikas yra praleidęs iš eilės tris Tarybos posėdžius be pateisinamos priežasties. Nebuvimo Tarybos posėdžiuose priežastys nagrinėjamos Tarybos veiklos reglamento nustatyta tvarka ir terminais.

V. KOMISIJOS DARBO ORGANIZAVIMAS

9. Valstybės politiko elgesio tyrimas gali būti pradėtas, kai yra bent vienas iš šių pagrindų:

9.1. fizinio ar juridinio asmens skundas, kreipimasis ar pranešimas (toliau – skundas) apie valstybės politiko galimai padarytą Kodekse nustatytų valstybės politikų elgesio principų,  nuostatų ar institucijos, kurioje politikas eina pareigas, veiklą reglamentuojančiuose teisės aktuose   valstybės politikui nustatytų reikalavimų pažeidimą (toliau – pažeidimas);

9.2. visuomenės informavimo priemonėse paskelbta pagrįsta informacija apie valstybės politiko galimai padarytą pažeidimą.

10. Valstybės politikų nedalyvavimo Tarybos, komitetų ir komisijų posėdžiuose priežastys nagrinėjamos rajono savivaldybės tarybos veiklos reglamento nustatyta tvarka ir terminais.
11. Esant pagrindui valstybės politiko elgesį tirti Komisijoje, Komisijos atsakingasis sekretorius privalo apie tai nedelsiant pranešti Komisijos pirmininkui, o jam nesant dėl svarbių priežasčių (komandiruotės, ligos ar atostogų metu) – pirmininko pavaduotojui. Komisijos pirmininkui (Komisijos pirmininko pavaduotojui) nustačius šaukiamo Komisijos posėdžio datą, atsakingasis sekretorius informuoja Komisijos narius apie šaukiamą posėdį ne vėliau kaip prieš 1 darbo dieną iki Komisijos posėdžio. 

Valstybės politiko elgesio tyrimas pradedamas ne vėliau kaip per 10 dienų nuo Kodekse nurodyto pagrindo atsiradimo. Komisija tiria galimus pažeidimus, jeigu nuo jų padarymo praėjo ne daugiau kaip vieneri metai. Anoniminiai skundai nenagrinėjami. Komisijos atliekamas pažeidimo tyrimas turi būti baigtas ne vėliau kaip per 30 dienų nuo tyrimo pradžios. Į šį terminą neįskaičiuojamas politiko laikinojo nedarbingumo, atostogų laikas ir laikas, kai politikas yra išvykęs į tarnybinę komandiruotę. Prireikus Komisija gali, bet ne ilgiau kaip dviem mėnesiams, pratęsti šioje straipsnio dalyje nustatytą tyrimo terminą.

Komisijos atsakingasis sekretorius Komisijos pavedimu per 3 dienas nuo tyrimo pradžios surašo laisvos formos pranešimą, kuriuo informuoja valstybės politiką apie pradėtą jo elgesio tyrimą, jo teises, pateikia turimus duomenis apie padarytą pažeidimą ir prašo valstybės politiko iki šiame pranešime nurodytos datos pateikti rašytinį paaiškinimą. Komisijos atsakingasis sekretorius šį pranešimą valstybės politikui įteikia asmeniškai arba išsiunčia paštu.

Komisija, atlikusi tyrimą, ne vėliau kaip per 5 dienas nuo tyrimo pabaigos savo posėdyje vertina tyrimo metu surinktus duomenis ir priima 16 p. numatytus sprendimus.

Apie Komisijos posėdžio vietą ir laiką ne vėliau kaip prieš 5 darbo dienas iki posėdžio pradžios turi būti pranešta valstybės politikui. Jo neatvykimas į Komisijos posėdį ar paaiškinimo nepateikimas nekliudo Komisijai priimti sprendimą.

VI. KOMISIJOS POSĖDŽIAI, SPRENDIMŲ PRIĖMIMAS IR ĮFORMINIMAS, TYRIMO NUTRAUKIMAS, INFORMAVIMAS APIE KOMISIJOS POSĖDŽIUS IR PRIIMTUS SPRENDIMUS

12. Komisijos posėdis teisėtas, jeigu jame dalyvauja daugiau kaip pusė komisijos narių. Komisijos sprendimai priimami dalyvaujančių posėdyje balsų dauguma. Balsams pasiskirsčius po lygiai, lemia Komisijos pirmininko balsas.

13. Komisijos posėdžiui pirmininkauja Komisijos pirmininkas, o jam negalint dalyvauti – pirmininko pavaduotojas. Jeigu Komisijos darbe negali dalyvauti nei Komisijos pirmininkas, nei pavaduotojas, daugumos Komisijos posėdyje dalyvaujančių Komisijos narių sutarimu posėdžiui gali pirmininkauti vienas iš Komisijos narių. 

14. Posėdžio darbotvarkę sudaro Komisijos pirmininkas, o jam nesant – Komisijos pirmininko pavaduotojas. Ji tvirtinama posėdyje dalyvaujančių Komisijos narių dauguma.

15. Komisijos posėdžiai protokoluojami. Protokolus pasirašo posėdžiui pirmininkavęs asmuo ir komisijos atsakingasis sekretorius. Komisijos atsakingajam sekretoriui dėl svarbių priežasčių negalint dalyvauti komisijos posėdyje, savivaldybės administracijos direktorius laikinai jo funkcijoms vykdyti paskiria kitą valstybės tarnautoją.

16. Valstybės politiko elgesio tyrimą atlikusi Komisija gali priimti šiuos sprendimus: 

16.1. konstatuoti, kad valstybės politikas nepažeidė Kodekse ar institucijos, kurioje jis eina pareigas, veiklą reglamentuojančiuose įstatymuose ar kituose teisės aktuose nustatytų valstybės politiko elgesio principų ar reikalavimų;

16.2. apsiriboti svarstymu Komisijoje;

16.3. konstatuoti, kad valstybės politikas pažeidė Kodekse ar institucijos, kurioje   jis eina pareigas, veiklą reglamentuojančiuose įstatymuose ar kituose teisės aktuose nustatytus valstybės politiko elgesio principus ar reikalavimus;

16.4. rekomenduoti valstybės politikui suderinti savo elgesį ar veiklą su Kodekse ar institucijos, kurioje valstybės politikas eina pareigas, veiklą reglamentuojančiuose įstatymuose ar kituose teisės aktuose nustatytais valstybės politiko elgesio principais ar reikalavimais;

16.5. rekomenduoti viešai atsiprašyti; 

16.6. įtarus esant nusikalstamos veikos požymių, perduoti medžiagą ikiteisminio tyrimo įstaigoms ar prokuratūrai.

17. Komisija gali nutraukti tyrimą, jeigu iki tyrimo pabaigos valstybės politikas savo elgesį ar veiklą pripažino neetiškais, nesuderinamais su savo pareigomis ar institucija, kurioje jis eina pareigas, ir dėl to viešai atsiprašė.

18. Sprendimai dėl valstybės politikų nedalyvavimo Tarybos, komitetų ar komisijų posėdžiuose priimami vadovaujantis rajono savivaldybės tarybos veiklos reglamentu.

19. Komisijos priimti sprendimai yra galutiniai ir neskundžiami. Pakartotiniai skundai apie galimą politiko padarytą pažeidimą nenagrinėjami, išskyrus atvejus, kai gautame skunde yra nurodomos naujos aplinkybės, kurios nebuvo ir negalėjo būti žinomos atlikto tyrimo metu, ir dėl to Komisijos priimtas sprendimas yra galimai neteisingas. Dėl pakartotinio tyrimo būtinumo sprendžia Komisija ne vėliau kaip per 10 darbo dienų nuo tokio skundo gavimo. Komisijai nusprendus pradėti pakartotinį tyrimą, jis atliekamas pagal šių nuostatų V ir VI skyriuose nustatytas procedūras.

20. Po kiekvieno Komisijos posėdžio gali būti parengiamas pranešimas žiniasklaidai. Informaciją žiniasklaidai raštu arba žodžiu gali pateikti tik Komisijos pirmininkas ar Komisijos įgaliotas jos narys ir tik tokį, kokį įgaliojo pateikti Komisija. 

Komisijos nariai, posėdyje pareiškę atskirąją nuomonę dėl tyrimo išvadų, turi teisę apie tai pateikti informaciją.

21. Komisijos priimti sprendimai yra vieši ir turi būti skelbiami „Valstybės žinių“ priede „Informaciniai pranešimai“ bei rajono savivaldybės interneto svetainėje. 

22. Apie Komisijos atliktą tyrimą ir priimtą sprendimą pranešama asmeniui, pateikusiam skundą, ir valstybės politikui, dėl kurio yra priimtas sprendimas. Taip pat informuojama Vyriausiosioji tarnybinės etikos komisija.

VII. KOMISIJOS TEISĖS IR PAREIGOS

23. Atlikdama tyrimą, Komisija turi teisę:

23.1. apklausti valstybės politiką, kurio elgesys tiriamas, bei kitus asmenis, susijusius su valstybės politiko tiriamu elgesiu ar politine veikla;

23.2. apklausti skundo autorių ir išsiaiškinti apie jo žinomą informaciją apie valstybės politiko galimai padarytą Kodekse nustatytų valstybės politikų elgesio principų, nuostatų ar institucijos, kurioje politikas eina pareigas, veiklą reglamentuojančiuose teisės aktuose valstybės politikui nustatytų reikalavimų pažeidimą;

23.3. reikalauti visų su komisijos įgaliojimų vykdymu susijusių duomenų, dokumentų, kitos informacijos (iš jų duomenų ir dokumentų, pagrindžiančių nebuvimo Tarybos, komisijų posėdžiuose priežastis), teisės aktų nustatyta tvarka susipažinti su reikiamais dokumentais ir gauti jų nuorašus (kopijas) bei kitą tyrimui reikalingą informaciją;

23.4. prireikus išvykti į įvykio vietą;

23.5. pasitelkti specialistų.

VIII. KOMISIJOS NARIŲ TEISĖS IR PAREIGOS

24. Komisijos narys turi teisę:

24.1. siūlyti sušaukti komisijos posėdį;

24.2. dalyvauti rengiant ir svarstant pateiktus klausimus;

24.3. siūlyti kviesti į komisijos posėdžius reikalingus asmenis;

24.4. siūlyti patikrinti informaciją;

24.5. susipažinti su visais gautais dokumentais;

24.6. pareikšti atskirąją nuomonę, pateikiant ją raštu, kuri pridedama prie komisijos posėdžio protokolo;

24.7. komisijos narys turi sprendžiamojo balso teisę visais svarstomais klausimais. Kai svarstomas su komisijos nario interesais susijęs klausimas, komisijos narys balsavime dėl sprendimo priėmimo nedalyvauja.

25. Komisijos narys privalo:

25.1. vadovautis Lietuvos Respublikos Konstitucija, įstatymais, kitais teisės aktais;

25.2. laikyti paslaptyje duomenis ar žinias, kuriuos jie sužinojo vykdydami tyrimą, jeigu tokie duomenys ar žinios sudaro valstybės, komercinę, banko, tarnybos arba kitą įstatymų saugomą paslaptį;

25.3. nenaudoti šios punkto 2 papunktyje nurodytų duomenų ar žinių asmeninei ar kitų asmenų naudai;

25.4. kol Komisija nebaigia tyrimo, niekam neteikti jokios informacijos apie vykdomo tyrimo aplinkybes, su tyrimu susijusius asmenis, turimą medžiagą, duomenis.

26. Šio skirsnio 25 punkto nuostatos taikomos ir Komisiją aptarnaujantiems  darbuotojams, ir pasitelktiems specialistams.

27. Atlikdami tyrimą, Komisijos nariai, Komisiją aptarnaujantys darbuotojai ir jos pasitelkti specialistai netrikdo valstybės institucijų, kitų įmonių, įstaigų ar organizacijų darbo ir privalo susilaikyti nuo preliminarių vertinimų bei išvadų, kol nebaigtas tyrimas ir nėra Komisijos išvados.

IX. VALSTYBĖS POLITIKO, KURIO ELGESYS TIRIAMAS, TEISĖS

 

28. Valstybės politikas, kurio elgesys tiriamas, turi teisę:

28.1. teikti Komisijai paaiškinimus, prašymus ir įrodymus;

28.2. baigus tyrimą susipažinti su tyrimo metu surinkta medžiaga;

28.3. dalyvauti Komisijos posėdžiuose.

29. Valstybės politikas, teikiantis Komisijai paaiškinimus, negali būti verčiamas teikti paaiškinimus prieš save, savo šeimos narius ar artimuosius giminaičius.

X. KOMISIJOS ATSKAITOMYBĖ IR KOMISIJOS NARIŲ ATSAKOMYBĖ

30. Komisija yra atsakinga ir atskaitinga Tarybai. Komisija kasmet iki kovo 1 d. pateikia savo veiklos ataskaitą Tarybai.

31. Komisijos pirmininkas, pirmininko pavaduotojas, nariai atsako už tinkamą šiuose Nuostatuose priskirtų funkcijų vykdymą, o už nustatytų pareigų pažeidimą atsako įstatymų nustatyta tvarka.

32. Komisija negali būti asmeninių sąskaitų suvedinėjimo institucija. Komisijos nariui asmeniškai savo iniciatyva pateikus klaidingus duomenis Komisijai ir pagal juos Komisijai priėmus neobjektyvų sprendimą prieš politiką bei šį sprendimą viešai paskelbus, bet vėliau, išaiškėjus tikrosioms aplinkybėms, kuriomis vadovaudamasi Komisija savo sprendimą panaikiną, jis atleidžiamas iš Komisijos narių. Jo vietą Komisijoje užima kitas asmuo. 

XI. BAIGIAMOSIOS NUOSTATOS

33. Šiuose nuostatuose vartojamos sąvokos atitinka sąvokas, nurodytas Vietos savivaldos įstatyme, Viešųjų ir privačių interesų derinimo įstatyme, Kodekse, kituose teisės aktuose, reglamentuojančiuose valstybės politikų elgesį ir tinkamą pareigų vykdymą.

34. Klausimai, neaptarti šiuose nuostatuose, svarstomi, sprendimai priimami vadovaujantis Lietuvos Respublikos norminių aktų nuostatomis bei rajono savivaldybės tarybos priimtais sprendimais.

35. Jei šių nuostatų atskiri punktai tampa prieštaraujančiais Lietuvos Respublikos norminiams aktams, tai nedaro negaliojančiais kitų nuostatų punktų, o prieštaraujančiuose punktuose įtvirtinti klausimai sprendžiami pagal Lietuvos Respublikos norminių aktų reikalavimus.

